মুহাম্মদ আজিজ খান

**মুহাম্মদ আজিজ খান** (জন্ম ১৯৫৫) একজন ধনাঢ্য বাংলাদেশী ব‍্যবসায়ী যিনি সামিট গ্রুপের প্রতিষ্ঠাতা এবং চেয়ারম্যান। সামিট গ্রুপ বাংলাদেশের বৃহত্তম শিল্পগোষ্ঠীগুলোর মধ্যে একটি, যার বিদ্যুৎ প্রকল্প বাংলাদেশের বিদ্যুতের প্রায় ২০ শতাংশ উৎপাদন করে। তার নেতৃত্বে সামিট গ্রুপ শুরু থেকেই বাংলাদেশের প্রথম বেসরকারি প্রতিষ্ঠান হিসেবে বিদ‍্যুৎ উৎপাদন করে আসছে। তাছাড়া জ্বালানি বাণিজ্য, বন্দর, টেলিযোগাযোগ, আতিথেয়তা এবং রিয়েল এস্টেট জুড়ে বিনিয়োগের সাথে একটি বৈচিত্রপূর্ণ প্রতিষ্ঠান হিসেবে সামিট গ্রুপ আত্মপ্রকাশ করেছে। 

আজিজ খানের নেতৃত্বে সামিট গ্রুপ বিশ্বের অনেক বহুজাতিক সংস্থার সাথে অংশীদারত্ব গড়ে তুলেছেন। এর মধ্যে অন‍্যতম জিই, আইএফসি এবং ওয়ার্সেসিলা। তিনি বাংলাদেশের অভ্যন্তরে অবকাঠামো প্রকল্পে অর্থায়নের জন্য কোটি কোটি ডলার বিনিয়োগ করেছেন। এছাড়া ও তিনি বাংলাদেশের জ্বালানি খাতে ৩ কোটি মার্কিন ডলার বিনিয়োগের অঙ্গীকার করেছেন।

মুহাম্মদ আজিজ খান, তার স্ত্রী এবং তিনজন পরিবারের সদস্যকে আইসিআইজে দ্বারা নামকরণ করা হয়েছে, যাতে ব্রিটিশ ভার্জিন দ্বীপপুঞ্জে সিঙ্গাপুরের ঠিকানা ব্যবহার করে ছয়টি অফশোর কোম্পানি পরিচালনা করা হচ্ছে।

## প্রাথমিক জীবন

গোপালগঞ্জ জেলার ছেলে আজিজ খান একজন সেনা কর্মকর্তার ছেলে। একজন ব্যবসায়ী হিসেবে তার প্রথম পদক্ষেপ গৃহীত হয়েছিল, তার বন্ধুর সঙ্গে, যিনি তার বাবার মৃত্যুর পর পরিবারের আমদানি ব‍্যাবসার সঙ্গে নিযুক্ত হতে বাধ্য হন। তখন ১৮ বছর বয়সী আজিজ খান ১৯৭৩ সালে পিতার কাছ থেকে ৩০ হাজার টাকা ধার করে বিনিয়োগ করেছিলেন।

১৯৮০ সালে তিনি ঢাকা বিশ্ববিদ্যালয়ের ব‍্যবসায় প্রশাসন ইনস্টিটিউট (আই.বি.এ) থেকে মাস্টার্স ডিগ্রি অর্জন করেন।

## পেশা

নব্বইয়ের দশকের শেষ ভাগে, ১৯৯৭ সালে মুহাম্মদ আজিজ খান তাঁর ব্যবসায়িক বন্ধু ও ইউনাইটেড গ্রুপের চেয়ারম্যান হাসান মাহমুদ রাজার সঙ্গে যুক্ত হয়ে গড়ে তোলেন দেশের প্রথম স্বতন্ত্র বিদ্যুৎ উৎপাদনকারী প্রতিষ্ঠান (আইপিপি), খুলনা পাওয়ার কোম্পানি লিমিটেড। এটিই ছিল দেশের প্রথম বেসরকারি বিদ্যুৎ কেন্দ্র। এরপর সময়ের ব্যবধানে মুহাম্মদ আজিজ খানের নেতৃত্বে সামিট গ্রুপ বাংলাদেশে প্রায় ১৪টি বিদ্যুৎকেন্দ্র গড়ে তুলেছে এবং দেশের সর্ববৃহৎ স্বতন্ত্র বিদ্যুৎ উৎপাদনকারী প্রতিষ্ঠানে পরিণত হয়েছে। একই সঙ্গে সামিটের সাফল্য অনুসরণ করে দেশে আরও ৬০ এর অধিক স্বতন্ত্র বিদ্যুৎ উৎপাদনকারী কোম্পানি প্রতিষ্ঠিত হয়। বর্তমানে দেশের বিদ্যুৎখাতের মোট উৎপাদন ক্ষমতার ৪০ শতাশের বেশি যোগান দেয় বেসরকারি বিদ্যুৎকেন্দ্রগুলো।

যদিও ৭০ এর দশকে মুহাম্মদ আজিজ খানের ব্যবসায়িক যাত্রা শুরু হয়। বাংলাদেশের মুক্তিযুদ্ধ পরবর্তী সময় ১৯৭৩ সালে কয়েকজন বন্ধু মিলে পুরান ঢাকায় জুতা তৈরির ব্যবসা শুরু করেন মুহাম্মদ আজিজ খান। তখন তিনি ঢাকা বিশ্ববিদ্যালয়ের ব্যবসায় প্রশাসন ইনস্টিটিউটে (আইবিএ) স্নাতকোত্তরের ছাত্র। বাবার কাছ থেকে নেওয়া ৩০ হাজার টাকাই তখন তাঁর পুঁজি। মুহাম্মদ আজিজ খান ও তাঁর বন্ধুরা পিভিসি (পলি ভিনাইল ক্লোরাইড) দিয়ে জুতা তৈরি করতেন। এসব জুতার একটি অংশ বিশ্বখ্যাত কোম্পানি বাটায় সরবরাহ শুরু করেন। একপর্যায়ে বাটার তৎকালীন ব্যবস্থাপনা পরিচালকের প্রস্তাবে মুহাম্মদ আজিজ খান তাঁদের উৎপাদিত সব জুতা বাটায় সরবরাহ করতে থাকেন। মাত্র এক বছরের ব্যবধানে বাবার পুঁজি ফেরত দিয়ে ব্যবসায়িক অগ্রযাত্রা বিস্তৃত করতে থাকেন মুহাম্মদ আজিজ খান।  জুতা তৈরির পাশাপাশি পিভিসি আমদানি শুরু করেন মুহাম্মদ আজিজ খান। এরপর চিটাগুড়ের রপ্তানি ব্যবসায়ও বিনিয়োগ করেন। বাংলাদেশে তখন এই ব্যবসা একেবারেই অপ্রচলিত ছিল। দীর্ঘদিন এই ব্যবসা করার পর ১৯৯৬ সালে বিদ্যুৎ উৎপাদনে বিনিয়োগ করেন মুহাম্মদ আজিজ খান।

বিদ্যুৎ খাতের বাইরে সামিট গ্রুপ বন্দর, টেলিযোগাযোগ, আবাসন ও এলএনজি খাতে ব্যবসা প্রসারিত করেছে। সামিট প্রথম বিদ্যুৎ উৎপাদন কেন্দ্র গড়ে তোলার পাশাপাশি দেশের প্রথম বেসরকারি অফ-ডক সেবা প্রতিষ্ঠান ওশেন কনটেইনার্স লিমিটেড নির্মাণ করে। যা পরে সামিট অ্যালায়েন্স পোর্ট লিমিটেড নামে পরিচিত হয়। মুহাম্মদ আজিজ খান তাঁর ঘণিষ্ঠ বন্ধু জওহর রিজভী কে সঙ্গে নিয়ে এই ব্যবসা শুরু করেন। জওহর রিজভী বর্তমানে সামিট অ্যালায়েন্স পোর্ট লিমিটেডের ব্যবস্থাপনা পরিচালক (এমডি)। এই প্রতিষ্ঠানটি বর্তমানে দেশের প্রায় ৩০% রপ্তানি এবং ১০% আমদানিকৃত পণ্যের পরিবহন পরিচালনা করছে। সামিট অ্যালায়েন্স পোর্ট লিমিটেডে বাংলাদেশের শেয়ারবাজারে তালিকাভুক্ত কোম্পানি।

সামিট কমিউনিকেশনস লিমিটেড প্রথমবারের মতো দেশীয় টেলিকমিউনিকেশন ট্রান্সমিশন নেটওয়ার্ক স্থাপন করে যা ফাইবার অপ্টিক্সকে বাংলাদেশের ৭০% কভার করে এবং বাংলাদেশকে, ভারত ও মায়ানমারের সাথে স্থায়ী ফাইবার অপটিক্সের মাধ্যমে সংযুক্ত করে।

বিদ্যুৎ খাতে সাফল্যের পর সামিট গ্রুপ ও ইউনাইটেড গ্রুপ আবারও যৌথভাবে নতুন প্রকল্প হাতে নেয়। বৃহৎ দুই কোম্পানির হাত ধরে প্রতিষ্ঠিত হয় হসপিটালিটি ও রিয়েল এস্টেট কোম্পানি ইপকো লিমিটেড। এই কোম্পানির অধীনে ঢাকার আন্তর্জাতিক বিমানবন্দরের পাশে তারকা হোটেল, কনভেনশন হল ও শপিং মল তৈরির প্রকল্প হাতে নেওয়া হয়েছিল। যদিও সামিট পরবর্তীতে এই প্রকল্পের মালিকানা ইউনাইটেড গ্রুপের কাছে বিক্রি করেছে।

মুহাম্মদ আজিজ খান ২০১৫ সালে বাংলাদেশ অ্যাসোসিয়েশন অব পাবলিকলি লিস্টেড কোম্পানিজের সভাপতি নির্বাচিত হন। একই বছর সামিট গ্রুপ হাই-টেক পার্ক নির্মাণের চুক্তি সম্পন্ন করে। এই প্রকল্পের জন্য সামিট ২৩২ একর জমিতে ২০৭ মিলিয়ন ডলার বিনিয়োগের পরিকল্পনা করে।

মুহাম্মদ আজিজ খান বাংলাদেশের কোনো বিদ্যুৎকেন্দ্রে সর্বপ্রথম ফিনল্যান্ডের স্বনামধন্য কোম্পানি ওয়ার্টসিলার অত্যাধুনিক ইঞ্জিন ব্যবহার শুরু করেন। পরবর্তীতে সামিটসহ বাংলাদেশের বেশ কয়েকটি বিদ্যুৎকেন্দ্রে ওয়ার্টসিলার যন্ত্রপাতি ব্যবহার হচ্ছে। এর স্বীকৃতিস্বরুপ ফিনল্যান্ড সরকার ২০১৬ সালে মুহাম্মদ আজিজ খানকে ফিনল্যান্ডের সম্মানসূচক কনস্যুল জেনারেল (বাংলাদেশে) হিসেবে নিযুক্ত করে।

২০১১ সালে, খান বাংলাদেশে ৩২৭ মেগাওয়াট বিদ্যুৎ উৎপাদন কেন্দ্র নির্মাণের জন্য জিইই এর সাথে একটি যৌথ উদ্যোগে নেন। সেখানে তিনি সামিট গ্রুপের নেতৃত্ব দেন। এই যৌথ উদ্যোগে বিশ্বব্যাংকের $ ১১২ এবং nbsp; মিলিয়ন ডলার সহ $ ৩২৭ মিলিয়ন ডলারের অর্থ তহবিল গঠন করা হয়।

২০১৮ সালে ফোর্বস ম্যাগাজিন মুহাম্মদ আজিজ খান ও তাঁর পরিবারকে সিঙ্গাপুরের ৩৪তম ধনী পরিবার হিসেবে এবং ২০২০ সালে মুহাম্মদ আজিজ খানকে ৩৭তম ধনী ব্যক্তি হিসেবে তালিকাভুক্ত করে।

২০২৪ সালে মুহাম্মদ আজিজ খান তাঁর ব্যবসায়িক নেতৃত্বে কৌশলগত পরিবর্তন এনেছেন। এর অংশ হিসেবে অংশ হিসেবে জাফর উম্মিদ খানকে সামিট অয়েল অ্যান্ড শিপিং কোম্পানি লিমিটেডের (এসওএসসিএল) চেয়ারম্যান (১৭ই এপ্রিল, ২০২৪ থেকে কার্যকর) এবং লতিফ খানকে শেয়ারবাজারের তালিকাভুক্ত কোম্পানি সামিট পাওয়ার লিমিটেডের (এসপিএল) চেয়ারম্যান পদে (২৯ শে এপ্রিল, ২০২৪ থেকে কার্যকর) নির্বাচনের অনুমোদন করেছেন। তাঁরা দুজন ইতিপূর্বে যথাক্রমে প্রতিষ্ঠানগুলোর ভাইস-চেয়ারম্যান পদে কর্মরত ছিলেন। এর আগে অর্থাৎ ২০২১ সালের ২৮ ডিসেম্বর এবং ২০২২ সালের ৩০ মে থেকে ফরিদ খান সামিট কমিউনিকেশনস লিমিটেড ও সামিট টাওয়ারস লিমিটেডের চেয়ারম্যান পদে দায়িত্ব পালন করছেন।  

## পদসমূহ

* চেয়ারম্যান, সামিট গ্রুপ অব কোম্পানিজ – বাংলাদেশে সর্ববৃহৎ অবকাঠামো উন্নয়নকারী প্রতিষ্ঠান
* চেয়ারম্যান, সামিট পাওয়ার ইন্টারন্যাশনাল – বাংলাদেশে সর্ববৃহৎ স্বতন্ত্র বিদ্যুৎ উৎপাদনকারী প্রতিষ্ঠান (IPP)
* চেয়ারম্যান, আঞ্জুমান অ্যান্ড আজিজ চ্যারিটেবল ট্রাস্ট (AACT)
* সদস্য, ইউনিসেফ ইন্টারন্যাশনাল কাউন্সিল
* চেয়ারম্যান, সামিট এশিয়া প্যাসিফিক প্রাইভেট লিমিটেড
* চেয়ারম্যান, সামিট কর্পোরেশন লিমিটেড
* চেয়ারম্যান, সামিট অ্যালায়েন্স পোর্ট লিমিটেড (SAPL) 
* চেয়ারম্যান, সামিট হোল্ডিংস লিমিটেড
* চেয়ারম্যান, সামিট টেকনোপলিস লিমিটেড
* সম্মানসূচক কনস্যুল জেনারেল, ফিনল্যান্ড 
* ট্রাস্টি, প্রথম আলো ট্রাস্ট
* চেয়ারম্যান, সিরাজ-খালেদা ট্রাস্ট
* সাবেক চেয়ারম্যান, সামিট পাওয়ার লিমিটেড (SPL)
* সাবেক চেয়ারম্যান, সামিট অয়েল অ্যান্ড শিপিং কোম্পানি লিমিটেড (SOSCL)
* সাবেক চেয়ারম্যান, সামিট কমিউনিকেশনস লিমিটেড
* সাবেক চেয়ারম্যান, সামিট টাওয়ার্স লিমিটেড
* সাবেক চেয়ারম্যান, কসমোপলিটন কমিউনিকেশনস লিমিটেড
* সাবেক চেয়ারম্যান, ইপকো হোটেলস ও ইপকো ডেভেলপমেন্টস লিমিটেড
* সাবেক সভাপতি, বাংলাদেশ অ্যাসোসিয়েশন অব পাবলিকলি লিস্টেড কোম্পানিজ (BAPLC)
* সাবেক পরিচালক, ন্যাশনাল হাউজিং ফাইন্যান্স অ্যান্ড ইনভেস্টমেন্টস লিমিটেড
* প্রতিষ্ঠাতা চেয়ারম্যান (২০০৯–২০১৫), প্রথম আলো ট্রাস্ট
* প্রতিষ্ঠাতা সভাপতি, বাংলাদেশ স্কাউটস ফাউন্ডেশন
* সদস্য, ট্রাস্টি বোর্ড, এশিয়ান ইউনিভার্সিটি ফর উইমেন (AUW)

## সমালোচনা

২০১৬ সালের এপ্রিলে, পানামা পেপার্স-এ মুহাম্মদ আজিজ খান, উনার স্ত্রী আঞ্জুম আজিজ খান, কন্যা আয়েশা আজিজ খান, ভাই জাফর উমায়েদ খান এবং ভাতিজা ফয়সাল করিম খান এর নাম পাওয়া যায়। এতে দেখা যায় যে তাদের নামে সিঙ্গাপুরের ঠিকানা ব্যবহার করে ছয়টি অফশোর কোম্পানি পরিচালনা করা হচ্ছিল যার অধিকাংশ ব্রিটিশ ভার্জিন দ্বীপপুঞ্জে অবস্থিত।

জাতীয় রাজস্ব বোর্ড (এনবিআর) অর্থ পাচার ও কর প্রতারণার জন্য মুহাম্মদ আজিজ খান সহ বাংলাদেশের ২৫ জন রাজনীতিবিদ ও ব্যবসায়ীদের উপর অনুসন্ধান শুরু করেছে। তাছাড়া বাংলাদেশ দুর্নীতি দমন কমিশন (দুদক) তদন্তের জন্য তিন সদস্যের কমিটি তৈরি করেছে।

বাংলাদেশের বিদ্যুৎ খাতে সামিট গ্রুপ যে এত বেশি ব্যবসা বাণিজ্য করছে সেটা সরকারের সঙ্গে তাদের রাজনৈতিক ঘনিষ্ঠতার কারণেই সম্ভব বলে অনেকে মনে করেন। মুহাম্মদ আজিজ খানের একজন ভাই অবসরপ্রাপ্ত কর্ণেল ফারুক খান আওয়ামী লীগের সভাপতি মণ্ডলীর সদস্য এবং সরকারের বেসামরিক বিমান পরিবহন ও পর্যটন মন্ত্রী। 

## ব্যক্তিগত জীবন
মুহাম্মদ আজিজ খান সিঙ্গাপুরের একজন স্থায়ী বাসিন্দা। তিনি আঞ্জুমান আজিজ খান এর সাথে বিবাহ বন্ধনে আবদ্ধ। তাদের তিনজন কন্যাসন্তান রয়েছেন যাদের নাম আয়েশা, আদিবা ও আজিজা। আয়েশা খান হচ্ছেন সামিট পাওয়ার ইন্টারন্যাশনালের সিইও।

## তথ্যসূত্র

বিষয়শ্রেণী:জীবিত ব্যক্তি
বিষয়শ্রেণী:১৯৫৫-এ জন্ম
বিষয়শ্রেণী:বাংলাদেশী ব্যবসায়ী
বিষয়শ্রেণী:নটর ডেম কলেজ, ঢাকার প্রাক্তন শিক্ষার্থী
বিষয়শ্রেণী:ব্যবসায় প্রশাসন ইনস্টিটিউট, ঢাকা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:বাংলাদেশী শিল্পপতি
বিষয়শ্রেণী:পানামা পেপার্সে নাম থাকা ব্যক্তি
বিষয়শ্রেণী:ঢাকার ব্যক্তি
বিষয়শ্রেণী:বাংলাদেশী কর্পোরেশনের চেয়ারপার্সন
বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী